It-system er udfordret

Den massive gæld er opstået, efter det hedengangne Skat måtte kaste håndklædet i ringen i forhold til det kuldsejlede automatiske inddrivelsessystem, EFI.

Men det nye it-system, PSRM, som skattevæsenet efter planen i år skulle bruge til at få sat prop i det voksende hul i pengekassen, har store problemer med at koble sig op på andre myndigheder og bliver nu yderligere forsinket.

Hvad er PSRM? Public Sector Revenue Management (PSRM) er et automatisk inddrivelsessystem.

Det skal afløse det kuldsejlede EFI-system, som blev lukket ned i efteråret 2015.

Det skete på grund af en række alvorlige fejl og ulovlig inddrivelse af gæld.

PSRM var planlagt til skulle kunne inddrive gæld og andre restancer i 2019.

Men kun 80 ud af cirka 800 offentlige instanser, som mangler pengene, er koblet op til systemet, som det er nu.

Kilde: Rigsrevisionen, Skatteministeriet

Bøder, afgifter og andre krav om betalinger samler derfor lige nu støv hos stat, kommuner og offentlige virksomheder.

Kun 80 ud af cirka 800 offentlige instanser, som mangler pengene, er helt eller delvist koblet op til systemet, som det er nu.

- Der udestår en stor opgave, idet hovedparten af de op mod 800 offentlige kreditorer tidligst forventes tilkoblet i 2021, lyder vurderingen i Skatteministeriets it-eftersyn.

Blev advaret af vagthund

I begyndelsen af i år meldte tidligere skatteminister Karsten Lauritzen (V) ud, at det danske it-firma Netcompany havde afleveret den sidste del af det nye automatiske gældssystem, og at det ville sikre inddrivelsen af den nye gæld, der opbygges i 2019.

Rigsrevisionen har dog flere gange advaret om, at planerne for at få det nye it-system klar til at inddrive den massive gæld har været alt for optimistiske.

Det bekræftes nu af Skatteministeriets it-eftersyn, der blandt andet fastslår, at "flere af tidsplaner er urealistiske og må rykkkes".

- Det står klart, at styringen af de store it-udviklingsprojekter har været for ringe. Der er brug for strammere styring og stærkere kontrol af it-området, siger skatteminister Morten Bødskov (S) i evalueringen.